El present Dictamen té per objecte el Projecte d'ordre per la qual s'actualitza la regulació dels fitxers que contenen dades de caràcter personal del Departament de Salut i de les seves entitats vinculades o que en depenen.
El text consta d'un preàmbul, cinc articles, dues disposicions addicionals, una disposició derogatòria, una disposició final i un annex.
El preàmbul assenyala el marc normatiu i la finalitat de la norma projectada, que és l'obsolescència de l'anterior regulació i la necessitat de posar-la al dia, adequant-la a la normativa vigent i a la nova estructura del Departament.
A més, i a efectes de transparència i de seguretat jurídica, es considera convenient regular en un únic text els fitxers que contenen dades de caràcter personal gestionats pel Departament de Salut i per les seves entitats vinculades o que en depenen.
Pel que fa a l'articulat, l'article 1 defineix l'objecte de la norma: l'actualització de la regulació dels fitxers relacionats en l'annex 1.
L'article 2 enumera els trenta-quatre fitxers creats.
L'article 3 enumera els fitxers modificats, i fa referència a les modificacions generals i a les específiques que s'han introduït.
L'article 4 enumera els fitxers suprimits, i indica la destinació de les dades.
I l'article 5 preveu les mesures de gestió i d'organització dels fitxers i la informatització de les dades per sexes, d'acord amb la normativa vigent.
El Projecte d'ordre incorpora dues disposicions addicionals.
La primera preveu que l'Agència de Qualitat i Avaluació Sanitàries de Catalunya, quan entri en funcionament, assumeixi els fitxers de l'Institut d'Estudis de la Salut i de l'Agència d'Informació, Avaluació i Qualitat en Salut.
La segona estableix, d'una banda, la titularitat dels fitxers de control d'accés i de videovigilància en l'àmbit del Departament de Salut (dels quals no s'ha publicat la disposició reguladora); i, d'una altra, la titularitat del fitxer corresponent al Registre de laboratoris de salut ambiental i alimentària, creat pel Decret 43/2012, de 24 d'abril, de laboratoris de salut ambiental i alimentària i dels laboratoris de control oficial.
La disposició derogatòria es refereix a l'Ordre SLT/519/2006, de 3 de novembre, i a les disposicions d'igual o inferior rang en allò que contradiguin o s'oposin al que disposa l'Ordre.
I la disposició final estableix l'entrada en vigor de la norma per a l'endemà de publicar-se al Diari Oficial de la Generalitat de Catalunya.
Finalment, l'annex estableix l'estructura i regula el contingut dels fitxers creats i modificats.
La Comissió Jurídica Assessora és competent per a emetre dictamen preceptiu respecte dels projectes de reglament o disposicions generals que es dictin per a desplegar lleis, segons disposa l'article 8.2.b) de la Llei 5/2005, de 2 de maig, com ara és el cas.
En efecte, la Llei orgànica 15/1999, de 13 de desembre, de protecció de dades de caràcter personal, estableix en l'article 20 que la creació, la modificació i la supressió de fitxers s'ha de fer mitjançant una disposició general publicada al butlletí o al diari oficial que correspongui.
Aquesta previsió es completa amb l'establerta en la disposició final tercera de la Llei 32/2010, de '1 d'octubre, de l'Autoritat Catalana de Protecció de Dades, segons la qual els consellers i conselleres de la Generalitat, dins de l'àmbit de competències respectives, resten habilitats per a crear, modificar i suprimir, mitjançant ordre, els fitxers de llurs departaments o dels ens públics vinculats o que en depenguin i els fitxers dels consorcis en què la representació de l'Administració de la Generalitat en els òrgans de govern sigui majoritària.
En conseqüència, la necessitat d'aquest Dictamen resulta del caràcter de la disposició que es dicta per a desplegar aquestes lleis.
En casos com el present, en què es dictamina sobre un Projecte reglamentari, cal examinar la competència de la Generalitat de Catalunya i l'habilitació del conseller per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració; i, especialment, analitzar la legalitat del text normatiu.
Tot això, sens perjudici que també es puguin formular suggeriments sobre eventuals deficiències que calgui evitar o sobre possibles millores que calgui introduir en el projecte.
Els fitxers que es regulen són instrumentals a l'exercici de les competències de la Generalitat assignades al Departament de Salut en els títols exclusius, compartits i executius previstos en l'article 162 de l'Estatut.
També cal tenir en compte que la inscripció, el control i l'establiment del sistema de tractament de dades d'aquests fitxers s'ha d'establir en el marc de la competència executiva en matèria de protecció de dades de caràcter personal prevista en l'article 156.a) de l'EAC.
La Generalitat té, per tant, competència suficient per a dictar la norma.
L'habilitació del titular del Departament de Salut
La disposició final tercera de la Llei 32/2010 preveu, com s'ha dit, que els consellers i conselleres de la Generalitat, dins de l'àmbit de competències respectives, resten habilitats per a crear, modificar i suprimir, mitjançant ordre, els fitxers de llurs departaments o dels ens públics vinculats o que en depenguin i els fitxers dels consorcis en què la representació de l'Administració de la Generalitat en els òrgans de govern sigui majoritària.
En aquest cas, l'ordre és dictada pel conseller del Departament de Salut i, com a tal, és l'òrgan legalment habilitat.
La memòria general que exigeix l'article 64.1 de la Llei 26/2010, de 3 d'agost, de règim jurídic i de procediment de les administracions públiques de Catalunya, i que annexa el Projecte d'ordre, conté la justificació de la necessitat de la disposició i l'adequació de les mesures proposades als fins que es persegueixen; el marc normatiu en què s'insereix la norma; la relació de disposicions afectades i taula de vigències; la competència de la Generalitat sobre la matèria; la procedència d'obrir el tràmit d'informació pública, com així es fa; i la relació motivada de les persones i les entitats a les quals s'ha d'atorgar el tràmit d'audiència, on es raona sobre la necessitat d'obrir aquest tràmit d'una manera flexible per tal de permetre la participació en l'elaboració de la norma de les entitats i organismes afectats perquè facin propostes en relació amb els fitxers que gestionen.
Pel que fa a aquest darrer tràmit, aquesta Comissió entén que el tipus de participació que s'ha canalitzat per a les entitats administratives afectades detallades en els antecedents ha estat correcta, però no, com sosté l'Administració, perquè pugui fonamentar-se en una suposada flexibilització del tràmit previst en l'article 67.4 de la Llei 26/2010, interpretat d'acord amb el que disposa l'article 24.d) de la Llei estatal 50/1997, de 27 de novembre, d'organització, competència i funcionament del Govern (que estableix la no-necessitat d'obrir el tràmit d'audiència si les entitats representatives han participat mitjançant informes o consultes en el procés d'elaboració de la norma), sinó perquè, deixant de banda que cap aplicació té aquí l'esmentat article 24.d) d'una llei estatal, la participació d'aquestes entitats no s'ha produït com a exercici del dret de participació ciutadana previst en l'article 105.a) de la Constitució ni, per tant, de l'audiència regulada en l'article 67 de la Llei 26/2010.
Més aviat, s'ha tractat d'una consulta a aquelles entitats administratives com a entitats que gestionen els fitxers que són objecte de regulació.
S'ha tractat, en conseqüència, d'un tràmit administratiu oportú i necessari per a la bona redacció de la norma, però no de l'exercici d'un dret.
D'altra banda, aquesta Comissió entén, en aquest cas concret i pel tipus de fitxers que conté, que tampoc no era necessari obrir el tràmit d'audiència directament amb els ciutadans o mitjançant les entitats reconegudes per llei que els agrupen o els representen (art. 67.2 de la Llei 26/2010), i que ha estat correcte mantenir únicament el tràmit d'informació pública (art. 68 de la Llei 26/2010) a fi de canalitzar la participació.
En efecte, aquesta Comissió Jurídica Assessora ha considerat garantida la participació dels ciutadans mitjançant la informació pública en els casos que el Projecte normatiu s'adreça a la ciutadania en general, sense que pel seu contingut específic es puguin identificar entitats reconegudes per llei representatives d'interessos i amb finalitats que guardin una 'relació directa amb l'objecte de la disposició reglamentària', tal com exigeix l'article 67.3 de la Llei 26/2010 (Dictamen 236/11).
L'expedient també conté una memòria d'avaluació de les mesures proposades amb un informe pressupostari; un informe d'impacte econòmic i social, un informe d'impacte normatiu i un informe d'impacte de gènere.
Aquest darrer informe l'emet l'Institut català de les Dones, on fa diverses propostes de contingut.
S'ha obert el tràmit d'informació pública, sense que s'hi hagin formulat observacions.
L'Autoritat Catalana de Protecció de Dades ha emès l'informe preceptiu sobre els fitxers, on formula diverses observacions.
L'acceptació de la major part d'aquestes observacions en un informe raonat, així com les efectuades en tràmits anteriors ja esmentats, ha donat lloc a dues versions més del Projecte.
Finalment, l'advocada de l'Assessoria, amb el vistiplau de l'advocada en cap, ha emès un informe jurídic favorable sobre la tramitació i el contingut del Projecte normatiu.
L'expedient, doncs, inclou la documentació preceptiva i s'ha tramitat correctament des de la perspectiva de la legalitat vigent.
En el quart paràgraf s'afirma que, a efectes de transparència i de seguretat jurídica, es considera convenient regular en un únic text els fitxers que contenen dades de caràcter personal gestionats pel Departament de Salut i per les seves entitats vinculades o que en depenen.
Aquesta afirmació és desmentida per la mateixa disposició addicional segona, que fa referència a uns fitxers del Departament de Salut no inclosos en el Projecte.
A més, en l'informe on es dóna resposta a les al·legacions formulades per l'Autoritat Catalana de Protecció de Dades es respon a la proposta d'agrupar tots els fitxers en el Projecte, que 'si bé la intenció ha estat la inclusió de tots els fitxers, no ha estat possible atesa la complexitat que genera el projecte i la urgència que requereix la tramitació d'una actualització d'ordre de fitxers encara vigent.
Tanmateix, el Projecte d'ordre cobreix més del 90 % dels fitxers existents en l'àmbit del Departament de Salut' (pàg.
En conseqüència, en la mesura que no tots els fitxers en l'àmbit del Departament de Salut estan regulats en el Projecte, i que encara hi ha més fitxers d'aquest àmbit no esmentats en la disposició addicional segona (tal com es dedueix de l'Informe de l'Autoritat Catalana de Protecció de Dades, pàg.
213 de l'expedient), se suggereix que es matisi la redacció d'aquest paràgraf per a assenyalar, més aviat, la voluntat d'unificació dels fitxers, ja que de fet no s'ha assolit aquesta intenció, perquè si no, es produeix, precisament, un efecte contrari quant a la transparència i seguretat jurídica preteses.
L'articulat i les disposicions.
L'annex crea trenta-quatre fitxers i en modifica cent onze.
El seu contingut s'adequa a allò que disposa l'article 20.2 de la Llei orgànica 15/1999, de 13 de desembre, de protecció de dades de caràcter personal, desplegat per l'article 54.1 del Reial decret 1720/2007, de 21 de desembre, pel qual s'aprova el Reglament de desplegament de la Llei orgànica 15/1999.
La major part de les observacions formulades per l'Autoritat Catalana de Protecció de Dades han estat ateses en la darrera versió del Projecte d'ordre; i sobre aquelles que no ho han estat, s'ha motivat degudament la no-incorporació.
No obstant això, aquesta Comissió Jurídica Assessora encara ha de formular les observacions següents:
a) En només haver-hi un annex, no és necessari que s'anomeni annex 1.
Si s'atengués aquest suggeriment, caldria posar en correspondència l'articulat quan fa referència a l'annex 1.
En l'apartat relatiu a 'procediment de recollida de les dades' es diu que es fa 'a través de formularis, entrevistes o per transmissió electrònica'.
Però aquests procediments no s'ajusten al que disposa l'article 3 (procediment d'inscripció en el Registre de voluntats anticipades) del Decret 175/2002, de 25 de juny, pel qual es regula el Registre de voluntats anticipades (per exemple, la recollida de dades no es fa, en cap cas, mitjançant entrevista).
Cal, per tant, adequar el procediment de recollida de dades d'aquest fitxer al sistema de recollida de dades previst en l'esmentat article 3.
Tots aquests fitxers contenen la dada personal 'circumstàncies socials', sense més precisió.
No obstant això, d'acord amb el principi de qualitat de les dades (art. 4 de la Llei orgànica 15/199 i art. 8 del Reial decret 1720/2007), les dades personals només es poden recollir i tractar sempre que siguin adequades, pertinents i no excessives, d'acord amb les finalitats de cada fitxer.
Cal, per tant, precisar cas per cas, quines de les 'circumstàncies socials' es requereixen 'si és que realment es detecta que és necessari mantenir aquesta dada en tots els casos', d'acord amb la finalitat de cada fitxer (tal i com, per exemple, s'ha fet correctament en relació amb la dada 'salut').
Es confonen les finalitats amb els usos previstos i convindria discernir entre uns i altres.
En l'apartat corresponent a les unitats administratives per a exercir els drets d'accés, rectificació, cancel·lació i oposició, es fa constar únicament l'adreça postal.
En relació amb aquest aspecte la Comissió ha indicat la conveniència d'incorporar també la referència a l'adreça electrònica, ja que facilita l'exercici dels drets esmentats i el compliment del previst en la Llei 11/2007, de 22 de juny, d'accés electrònic dels ciutadans als serveis públics i en la Llei 26/2010, de 3 d'agost, de règim jurídic i procediment de les administracions públiques (entre molts altres dictàmens, 91/11 i 90/13).
A diferència del disposat per als fitxers referits en la lletra c) d'aquest fonament, el nivell de protecció del fitxer 6.7.3. és bàsic.
Però en no precisar-se millor la dada 'circumstàncies socials' en l'apartat referit als tipus de dades, el nivell de protecció hauria de ser el mitjà, si del conjunt de dades s'oferís una definició de les característiques o de la personalitat dels ciutadans o es permetessin avaluar determinats aspectes de llur personalitat o comportament (art. 81.2.f) del Reial decret 1720/2007).
Per tant, caldria fer dues operacions: primera, precisar quines són les 'circumstàncies socials' que s'inscriuran: això, per tal de preservar el principi de qualitat de les dades.
I, segona, modificar el nivell de protecció i elevar-lo a mitjà, si un cop precisades les circumstàncies es produeix el previst en l'article 81.2.f esmentat.
Cal especificar quines dades de caràcter identificatiu s'inclouen en cada fitxer, com es fa correctament en d'altres fitxers de naturalesa semblant (per exemple, 6.21.4, 6.21.5 o 6.24.4), per tal de preservar, com s'ha indicat, el principi de qualitat de les dades.
Convindria valorar si la dada personal 'llengua materna' de les persones i col·lectius afectats és necessari incloure-la en aquests fitxers, atesos llurs finalitats i usos.
En fitxers de naturalesa semblant, com ara el 6.20.5, no s'exigeix.
Inclou la dada personal 'hàbits de vida' i preveu un nivell de seguretat bàsic.
L'Administració ha de valorar si la inclusió de la dada personal 'hàbits de vida' és estrictament necessària, o precisar millor què s'entén per aital dada, ja que segons quin sigui el seu contingut podria produir-se el mateix problema que el descrit en la lletra f): el nivell de protecció hauria de ser el mitjà i no el bàsic, si del conjunt de dades que s'inclogués s'oferís una definició de les característiques o de la personalitat dels ciutadans o permetessin avaluar determinats aspectes de llur personalitat o comportament (art. 81.2.f) del Reial decret 1720/2007).
Preveuen un nivell de protecció mitjà.
Tanmateix, cap dada personal inclosa obliga l'Administració a mantenir aquest nivell.
Per tant, l'Administració ha de ponderar si el manté o convé més preveure en cadascun d'ells un nivell bàsic de seguretat, com a mínim exigible (art. 81.7 del Reial decret 1720/2007).
k) En data 7 de novembre ha tingut entrada en aquesta Comissió Jurídica Assessora el Projecte de decret pel qual es crea el Registre de professionals sanitaris de Catalunya i s'estableixen els criteris generals i requisits mínims dels registres públics de professionals sanitaris en l'àmbit de Catalunya.
L'article 7.2 d'aquesta norma preveu que 'Pel que fa als fitxers de titularitat pública que constitueixen les fonts d'informació del Registre de professionals sanitaris de Catalunya, les dades han de ser comunicades dels fitxers de l'Ordre SLT /519/2006 ['] o disposició que la substitueixi'.
Així mateix, esmenta els fitxers de recursos humans del Departament de Salut, del SCS i de l'ICS i els fitxers de recursos humans d'empreses públiques i consorcis de l'àmbit sanitari que justament es regulen en aquest Projecte d'ordre.
Tanmateix, cap d'aquests fitxers preveu entre llurs finalitats nodrir el Registre de professionals sanitaris, ni la comunicació de dades que es farà al Registre esmentat, ni el títol legal que li donaria suport.
En conseqüència, caldria revisar el contingut de tots els fitxers afectats per l'article 7.2 del Projecte de decret i adequar-los a la previsió que hi conté.
Un cop considerades les observacions formulades en aquest Dictamen, es pot aprovar el Projecte d'ordre per la qual s'actualitza la regulació dels fitxers que contenen dades de caràcter personal del Departament de Salut i de les seves entitats vinculades o que en depenen.